**Թեմա. «Կենտրոնական և Արևելյան Եվրոպայի երկրներում ՏՏ և բարձր տեխնոլոգիաների ոլորտին տրվող հարկային արտոնությունների, պետական աջակցության վերլուծություն և դրանց համադրումը Հայաստանում առկա իրավիճակի հետ» հետազոտություն**

**1․ Հիմնախնդրի նկարագրությունն ու դրա արդիականությունը**

Տեղեկատվական և բարձր տեխնոլոգիաների ոլորտը այսօր Հայաստանի տնտեսության ամենաարագ զարգացող ճյուղերից է: 2008-2018թթ. Ընթացքում տեղեկատվական տեխնոլոգիաների ոլորտում գրանցվել է շուրջ 20-22% միջին տարեկան աճ:

Այնուամենայնիվ, հետազոտություններն ու ուսումնասիրությունները ցույց են տալիս, որ ՏՏ և բարձր տեխնոլոգիաների ոլորտում մրցունակության առումով Հայաստանն արդեն զգալիորեն սկսել է զիջել տարածաշրջանի երկրներին, որոնք նշանակալի արտոնություններ են տրամադրում ոլորտին: Մասնավորապես, վերջին տարիներին Հայաստանի Հանրապետության բոլոր հարևան երկրները, ինչպես նաև Ռուսաստանի Դաշնությունը հատուկ ջանքեր են գործադրում նորարարության գիտահետազոտական և տեղեկատվական տեխնոլոգիաների զարգացման ուղղությամբ: Այդ ջանքերը կրում են թե հարկային, թե ֆինանսական, թե մասնագիտական աջակցության բնույթ: Բացի դրանից այդ երկրները ներառվում են խոշոր ռեգիոնալ հեռահաղորդակցության նախագծերի մեջ: Այս պայմաններում, չնայած որ Հայաստանի կառավարությունը դեռևս 2000 թվականին հայտարարել է տեղեկատվական տեխնոլոգիաները որպես գերակա ճյուղ տնտեսության զարգացման համար, սակայն այդ գերակայությունը իրացնող գրեթե որևէ գործողություն չի իրականացվում, բացառությամբ Ձեռնարկությունների ինկուբատոր հիմնադրամի ստեղծումը, որի նպատակն է ՏՀՏ բիզնեսի զարգացումը, և 2014թ.-ին ՏՏ ոլորտի հետագա զարգացումն ապահովելու և տարածաշրջանում հայաստանյան ՏՏ ոլորտի մրցունակությունը բարձրացնելու նպատակով ՏՏ ոլորտի պետական աջակցությանն ուղղված օրենսդրական փաթեթի ընդունումը, որը սակայն այսօր արդեն ակտուալ չէ, քանի որ օրենքով տրամադրվող արտոնություններից օգտվելու համար սկսնակ ընկերությունների դիմելու վերջնաժամկետը 2017թ. դեկտեմբերի 1-ն էր:

Վերը նշվածն առաջացնում է մեր անհանգստությունը և ցանկությունը շտկել իրավիճակը, մասնավորապես, ապահովել ՏՏ սկսնակ ընկերություննրի զարգացումը խթանող էկոհամակարգի ստեղծումը, ներառյալ՝ սկսնակ ընկերությունների հարկային արտոնությունների շարունակականության ապահովումը, պետական աջակցության նոր օրենսդրական նախաձեռնությունների ընդլայնումը, սկսնակ ընկերությունների կողմից նորարար գաղափարների իրականացումը խթանելու նպատակով ֆինանսական միջոցների հասանելիության ապահովումը, վերադարձելի դրամաշնորհների տրամադրումը, նորագույն տեխնոլոգիաների մշակումն ու ներդրումը խրախուսող վենչուրային ֆոնդերի, աքսելերատորների հիմնման խթանումը և այլն: Ուստի, այսօր արդիական է խթանելու մարդկային ռեսուրսներում ներդրումների իրականացումը, նորարար գաղափարների գեներացումն ու սկսնակ ընկերությունների ստեղծումը, ինչն իր հերթին կխթանի երկրի տնտեսության աճին, մրցունակության և արտադրողականության բարձրացմանը, հավելյալ արժեք ապահովող աշխատատեղերի ստեղծմանը և երկրի վարկանիշի բարձրացմանը:

Այս տեսանկյունից մեր կողմից կարևորվում է ինչպես հարևան, այնպես էլ Կենտրոնական և Արևելյան Եվրոպայի երկրներում վարվող քաղաքականությունների վերլուծական ուսումնասիրության իրականացումը և, ըստ կատարված հետազոտության, համահունչ քայլերի նախաձեռնումը:

**2․ Հետազոտության նպատակը և դրա հնարավոր ազդեցությունը համապատասխան քաղաքականության մշակման վրա**

Հետազոտության նպատակը Կենտրոնական և Արևելյան Եվրոպայի երկրներում վարվող հարկային քաղաքականության համապարփակ հետազոտության մշակումն է, Հայաստանի հարկային քաղաքականության հետ համեմատական վերլուծության իրականացումը, ինչպես նաև նշված գործողությունների հիման վրա Հայաստանի ՏՏ և բարձր տեխնոլոգիաների ոլորտի մրցակցային առավելությունների, զարգացման հեռանկարների, հետագա անելիքների վերաբերյալ առաջարկների ներկայացումն է:

Նշված հետազոտությունը հիմք կծառայի տեղեկատվական և բարձր տեխնոլոգիաների ոլորտի զարգացման նոր ռազմավարական ուղղությունները որոշելու, ինչպես նաև ոլորտի զարգացմանն ուղղված արտոնությունների նոր օրենսդրական նախաձեռնություններ մշակելու և ներկայացնելու համար:

**3․ Հետազոտության մեջ ուսումնասիրվելիք կոնկրետ խնդիրներն ու հարցադրումները**

Այսօրվա դրությամբ տարբեր երկրներում ընկերություններին/թիմերին տրամադրվող հարկային արտոնությունները բաժանվում են երկու տեսակի՝ կոնկրետ հարկային արտոնությունների տրամադրում (ԱԱՀ-ից ազատում` գիտահետազոտական և փորձակոնստրուկտորական գործունեության իրացման դեպքում, մտավոր սեփականության արդյունքների իրացումից, hարկային արտոնություններ ծախսերի հաշվառման հատվածում շահութահարկի նվազեցման համար, ծախսերի միանվագ հաշվառում էլեկտրոնային-հաշվիչ տեխնիկայի ձեռքբերման ժամանակ, եկամտահարկի նվազեցում և այլն) և դրամաշնորհների տրամադրում, այդ թվում նաև վերադարձելի: Այս կոնտեքստում հետազոտությունը պետք է ներառի հետևյալը.

·        Կենտրոնական և Արևելյան Եվրոպայի երկրներում իրականացվող ոլորտային քաղաքականության վերաբերյալ ուսումնասիրություն, մասնավորապես` ՏՏ և բարձր տեխնոլոգիաների ոլորտին տրամադրվող հարկային արտոնությունները և դրանց նկարագրությունը,

·        Նշված երկրներում ոլորտի զարգացմանն ուղղված պետական աջակցության ձևերը և մեխանիզմները,

·        Հայաստանի և Կենտրոնական ու Արևելյան Եվրոպայի երկրների առկա իրավիճակի, Հայաստանի մրցակցային առավելությունների, զարգացման հեռանկարների վերաբերյալ համեմատական վերլուծություն, որի հիման վրա հետագա անելիքների վերաբերյալ առաջարկությունները:

**4․ Հետազոտությունից ակնկալվող արդյունքը**

Իրականացված հետազոտությունն ակնկալվում է կիրառել.

·        ՏՏ և բարձր տեխնոլոգիաների ոլորտի զարգացման նոր ռազմավարության մշակման,

·         Ոլորտին տրամադրվող արտոնությունների օրենսդրական փաթեթի մշակման,

·         Նոր դրամաշնորհային ծրագրեր/մրցույթներ մեկնարկելու,

·         Ոլորտի պետական աջակցության նոր մեխանիզմների ներդրման նպատակով:

Վերը նշված գործողություններն իրականացնելու պարագայում ակնկալվող արդյունքներն են՝

·         սկսնակ ընկերությունների ձևավորում,

·         նոր աշխատատեղերի ստեղծում,

·         նորարարական գաղափարների խթանում,

·        տեխնոլոգիական կրթական համակարգի արդիականացում, ոլորտում բարձրակարգ կադրերի պատրաստում,

·        ՏՏ և բարձր տեխնոլոգիաների նորարարական լուծումների ներդրման և օգտագործման մակարդակի բարձրացում,

·        տարածաշրջանում Հայաստանի ՏՏ և բարձր տեխնոլոգիաների ոլորտի մրցունակության և երկրի վարկանիշի բարձրացում,

·        ներդրումների ներգրավում:

*Հետազոտության ընթացքում հետազոտողին տվյալների հավաքագրման գործընթացում կօժանդակի Տրանսպորտի, կապի և տեղեկատվական տեխնոլոգիաների նախարարությունը և Ձեռնարկությունների ինկուբատոր հիմնադրամը։*